Document ID: 31997L0028

DIREKTIVA KOMISIJE 97/28/ES
z dne 11. junija 1997
o prilagajanju tehničnemu napredku Direktive Sveta 76/756/EGS o vgradnji svetlobnih in svetlobno-signalnih naprav na motorna in priklopna vozila
(Besedilo velja za EGP)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 70/156/EGS o homologaciji motornih in priklopnih vozil 1, kakor je bila nazadnje spremenjena z Direktivo Evropskega parlamenta in Sveta 96/79/ES 2, in zlasti člena 13(2),
ob upoštevanju Direktive Sveta 76/756/EGS z dne 27. julija 1976 o približevanju zakonodaje držav članic o vgradnji svetlobnih in svetlobno-signalnih naprav na motorna in priklopna vozila 3, kakor je bila nazadnje spremenjena z Direktivo Komisije 91/663/EGS 4, zlasti člena 5,
ker je Direktiva 76/756/EGS ena izmed posamičnih direktiv za postopek ES-homologacije, ki je bil uveden z Direktivo 70/156/EGS; ker se zato določbe, predpisane v Direktivi 70/156/EGS o sistemih, sestavnih delih in samostojnih tehničnih enotah vozil, uporabljajo za to direktivo;
ker zlasti člen 3(4) in člen 4(3) Direktive 70/156/EGS zahtevata, da je vsaki posamični direktivi priložen opisni list in tudi certifikat o homologaciji na podlagi Priloge VI k tej direktivi, da bi bila homologacija lahko računalniško podprta; ker mora biti ustrezno spremenjen certifikat o homologaciji, predviden v Direktivi 76/756/EGS;
ker je treba postopke poenostaviti, da se zagotovi enakovrednost, ki jo uvaja člen 9(2) Direktive 70/156/EGS med določenimi posamičnimi direktivami in ustreznimi pravilniki Gospodarske komisije Združenih narodov za Evropo pri spreminjanju navedenih pravilnikov; ker se morajo najprej tehnične zahteve Direktive 76/756/EGS nadomestiti s sklicevanjem na tiste iz Pravilnika št. 48;
ker je bilo zaradi izboljšanja varnosti v cestnem prometu med drugim odločeno, da se zahteva obvezna vgradnja tretje zavorne svetilke na vozila kategorije M1 in dovoli neobvezna vgradnja žarometov za dnevno vožnjo na motorna vozila;
ker je potrebna nadaljnja preučitev neobveznih določb, ki se nanašajo na zahteve glede učinkovitosti posameznih svetlobnih in svetlobno-signalnih naprav in njihove vgradnje na motorna in priklopna vozila; ker je treba končati potrebno tehnično delo, tako da bo mogoče pospešeno uvesti nadaljnje spremembe Direktive 76/756/EGS;
ob sklicevanju na Direktivo Sveta 76/757/EGS 5, kakor je bila nazadnje spremenjena z Direktivo Komisije 97/29/ES 6;
ker so ukrepi, predvideni v tej direktivi, v skladu z mnenjem Odbora za prilagajanje tehničnemu napredku, ustanovljenega z Direktivo 70/156/EGS,
SPREJELA NASLEDNJO DIREKTIVO:
Člen 1
Direktiva 76/756/EGS se spremeni na naslednji način:
1. Prvi stavek člena 4 se nadomesti z naslednjim besedilom:
"Država članica, ki je podelila ES-homologacijo, sprejme potrebne ukrepe, da zagotovi, da bo obveščena o kakršnikoli spremembi kateregakoli dela ali spremembi značilnosti, navedenih v opredelitvi tipa vozila glede na vgradnjo svetlobnih in svetlobno-signalnih naprav."
2. Priloge se nadomestijo s Prilogo k tej direktivi.
Člen 2
1. Od 1. januarja 1998, ali če so besedila iz člena 3 objavljena po 1. juliju 1997, šest mesecev od dejanskega datuma objave teh besedil, države članice ne smejo iz razlogov povezanih z vgradnjo svetlobnih in svetlobno-signalnih naprav,
- zavrniti podelitve ES-homologacije ali nacionalne homologacije za določen tip vozila, ali
- prepovedati registracije, prodaje ali začetka uporabe vozil,
če so vozila skladna z zahtevami Direktive 76/756/EGS, kakor je bila spremenjena s to direktivo.
2. Po 1. oktobru 1998 države članice:
- ne smejo več podeljevati ES-homologacij, in
- lahko zavrnejo podelitev nacionalne homologacije
za vsak tip vozila iz razlogov, ki se nanašajo na vgradnjo svetlobnih in svetlobno-signalnih naprav, če niso izpolnjene zahteve Direktive 76/756/EGS, kakor je spremenjena s to direktivo.
3. Po 1. oktobru 2000 države članice:
- štejejo potrdila o skladnosti, priložena novim vozilom v skladu z določbami Direktive 70/156/EGS, za neveljavna v smislu člena 7(1) te direktive, in
- lahko zavrnejo registracijo, prodajo in začetek uporabe novih vozil, ki jim niso priložena potrdila o skladnosti v skladu z Direktivo 70/156/EGS
iz razlogov, ki se nanašajo na vgradnjo svetlobnih in svetlobno-signalnih naprav, če niso izpolnjene zahteve Direktive 76/756/EGS, kakor je bila spremenjena s to direktivo.
Člen 3
Odstavki in priloge Pravilnika UN-ECE št. 48 iz točke 1, Priloge II, morajo biti objavljeni v Uradnem listu Evropskih skupnosti do 1. julija 1997.
Člen 4
1. Države članice sprejmejo zakone in druge predpise, potrebne za uskladitev s to direktivo, najkasneje do 1. januarja 1998; če so besedila, navedena v členu 3, objavljena po 1. juliju 1997, morajo države članice izpolniti to obveznost v šestih mesecih po datumu objave teh besedil. O tem takoj obvestijo Komisijo.
Države članice začnejo uporabljati te določbe 1. januarja 1998, ali če so besedila, navedena v členu 3, objavljena po 1. juliju 1997, šest mesecev po datumu njihove objave.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 5
Ta direktiva začne veljati dvajseti dan po objavi v Uradnem listu Evropskih skupnosti.
Člen 6
Ta direktiva je naslovljena na države članice.
V Bruslju, 11. junija 1997

Labels: 7
8